open-index/open-wikipedia-markdown huggingface dataset:
Crittografia

La **crittografia** l'è la scenza derivada de la  matematega che la studia comé trasformà on messagg in d'on codes incomprensibel dai leccior minga autorizzaa e donca tenij segrett foeura di personn che pòden lensg quell messagg li.

I tecnegh de crittografia eren doperaa giamò in l'antichità, comé 'l famos Cifrari de Cesar o la scitala di spartan, e l'è stada revoluzionada de bon in del 1976 cont i studi in su la crittografia a ciav publega dij Whitfield Diffie e Martin Hellman.

Al di d'incoeu l'è doperada soratutt in l'informatega per tegnì al segur di dacc speciaj e per protegg el traffegh de red, soratutt quell sensibel tant 'me i password o i codes de la banca.

## Tipologia
### Crittografia simmetrega
La crittografia simmetrega l'è quella pussee classega, indova gh'è ona ciav che la serviss sia a protegg el messagg sia a desproteggell. El problema pussee grand de 'sta forma de crittografia l'è che gh'è de besogn de scambià la ciav senza che la sia descoverta.

Al dì d'incoeu el standard simmetregh l'è ciamaa Advanced Encryption Standard. In precedenza a l'era spantegaa el Data Encryption Standard.

### Crittografia asimmetrega
La crittografia asimmetrega l'è la novità del secol quell de 20, e la dopera do ciav: Quella privada che l'è domà de l'utent, e quella publega che tucc pòden lensg e doperà. L'è basaa in sul facc che moltiplegà du numer primm l'è facil e svelt de fà, ma trovà di numer primm da on numer moltiplegaa l'è gramm e sostanzialment impossibil senza l'informatega quantistega, e sia la ciav privada sia la publega hinn di cunt faa in sui du numer.

El standard d'incoeu l'è ciamaa RSA.

### Crittografia quantistega
L'evoluzion de la fisega quantistega i gh'ha menaa a 'na noeuva branca de la crittografia: la crittografia quantistega, che la dopera i fenomen quantistegh per fonzionà: El sò vantagg principal l'è che on attacch man in the middle el muda permanentement ol messagg, e donca 'l lassa on segn de attacch ciar e nett.

L'è interessanta soratutt perchè i computer quantistegh pòden decifrà la crittografia asimmetrega squasi immediatament, oltra a dimezzà i bit de quella simmetrega, e donca gh'è besong de 'na noeuva tecnologia.

## Sicurezza
Comé dimostraa dal Claude Shannon, foeura del Cifrari del Vernam tucc i cifrari pòden vess taccaa: De facc la crittografia d'incoeu l'è fada per garantì la sicurezza per pussee temp che la poeu, ma senza ona ciav longa tant 'me l'informazion e mai doperabila de noeuv l'è domà 'na quistion de temp e de evoluzion tecnologega primma che ona ciav la sia violaa. Giamò incoeu l'è staa dimostraa che la crittografia asimmetrega la sarà inutel cont el desvilupp del computer quantegh e i temp de attacch a la crittografia simmetrega vergnaran sbassaa de bon, anca se resten in l'orden de desin de mijaja de agn per on computer normal.

A l'è anca possibel, però, attaccà on sistema crittografich de 'n canal lateral, ciovè de 'n element estèrno a la ciav ma ligaa, comè 'l pò vess el consumm de corrent del sistema.

## Vos correlaa
*Crittanalisi, la scenza che la studia comé decifrà i messagg senza autorizzazion
*Macchina Enigma
*Ciav debol

## Riferiment
* Parliamo di crittografia
Alessandro Di Battista

** Alessandro Di Battista ** (Roma, 4 de agost del 1978) l'è on politegh italian, deputaa de la Cambra di Deputaa per la legisladura quella de 17.

L'è staa elegiuu in Lazzi e l'è vun di reppresentant pussee important del Moviment 5 Stell
Antonio Guadagnini

L**'Antonio Guadagnini** (Bassano del Grappa, 25 de agost del 1966) l'è on politegh veneto, consijee regional per el partii independentista Siamo Veneto.

L'è staa primma in la Democrazia Cristiana, poeu in la Lianza Nazionala e poeu in l'UDC. Dopo avè perduu i elezion 'me eurodeputaa el vegn semper pussee marginalizzaa del Partii, e 'l se interessa al nazionalism veneto, e 'l va in di formazion independentista.

In del 2011 l'è candidaa ai elezion de la provincia de Trevis, e 'l ciappa el 1,5%. El va ben soratutt in del tocch oriental de la provincia, territori tradizionalment de la Lega Nord.

Ai elezion regionai del 2015 el supporta el Luca Zaia e l'è elegiuu a Vicenza comé consijee regional. L'è elegiuu Segretari del Consili e 'l forma subet on gropp de lavor independentista con gent de la UDC e vun de Forza Italia.

L'è laureaa in economia e filosofia e l'è fiss cattolegh. In tra i sò parpoeust comé consijee pussee famos gh'è quella per on referendum regional de autonomia e independenza e per mett la lengua veneta in di minoranz lenguistegh del Stat italian.

Primma, inveci, l'era vegnuu famos per ona proposta, incagada del Stat italian, per lassà el 20% di tass ai Comun, che el gh'ha avuu el support de 400 sindegh del Veneto.

In del 2019 l'ha tolt part a la fondazion del Partii di Veneti, che el l'ha candidaa president de la region in del 2020, senza però vess boni de elegel.
Password

Ona **password** (*parolla ciav*, *contrassegn*) l'è 'na sequenza de caratter alfanumeregh doperada per andàggh dent esclusivament in d'ona risorsa informatega. Se l'è pussee longa de 20-30 caratter l'è ciamada passphrase. L'è despess insemma ad on username per identificàss e la gh'ha de restà secreta per vess al segur.

Ona password segua la gh'ha de vess cambiada despess, vess doperada domà in su 'n sitt, vess longa e fada sia de numer che de letter. Gh'è di sistema per generà password segur: Vun di pussee famos l'è 'l diceware.

## Vos corelaa
*Autenticazion a du fattor
Stival

El **stival** l'è 'na calzadura che, a differenza de la scarpa, la quatta anca la caviggia.
La pò vess sarada cont di lacc o di cernier e 'l pò avègh on tacch, giontaa o lontan de la soeula.

Hinn doperaa soratutt in di climm fregg, per tegnì cald el pee, e in di armad l'è tradizionalment segn de la cavalleria.
Netcat

**Netcat** l'è on software per legg e scriv in sui red TCP e UDP. L'è staa ciamaa despess el cortellinn svizzer informategh di Red e l'è vergott de essenzial in l'investigazion e in la sicurezza informatega. Gh'è tre version different: Vuna per Windows, vuna per OpenBSD e vuna per Unix.

El pò vess doperaa comé backdoor, per scambià di file, o anca per chattà in manera assee artigianala.
Diagramma de fluss

El **diagramma de fluss** (**flowchart** in ingles) l'è 'na manera grafega de reppresentà 'n algoritm e de fàll in manera logica e linear. Hinn dopeaa fiss in informatega, cont di segn che marchen i different pont del programma comé l'inizi, la fin, i cunt e inscì via.

Anca se 'l gh'è no on standard unegh, de solet i blocch doperaa hinn:
*El rettangol squadraa, per l'inizzi e la fin del programma
*El rettangol, per i cunt e i variabij
*El romb, per i struttur de controll comé i if
*El parallelepipedo, per l'input/output

## Vos corelade
*Diagramma E-R
Frico

El **frico** (in forlan original **fricò**) l'è on mangià tipegh del Friul, soratutt de la Carnia e simbol de la cusina forlana. L'è cognosuu almen dal secol quell de 15, in del liber *De Arte Coquinaria* del maester de cusina Martinn da Comm.

Gh'è du version del frico, quella morbeda e quella croccanta: El frico morbed l'è faa cont i pomm de terra e 'l butter e 'l someja a 'na frittata, inveci quell croccant l'è formai fritt. Anca se tucc e du hinn sia di snack che di disnà, el primm 'è pussee doperà in del mangià, el segond 'me snack.

## Alter progett
C (lenguagg)

El **C** l'è on lenguagg de programmazion de medi-volt nivell, anca ciamaa lenguagg de la terza generazion, desviluppaa del Ken Thompson e del Dennis Ritchie in di primm agn 1970 in di laboratori de la AT&T.

A l'è staa metuu insemma per podè programmà in manera completa ma senza veggh de doperà l'Assembly: de fatt a l'è staa fondamental per el Unix (basta domà pensà a la C-Shell) e l'è 'l pu doperaa per scriv i sistema operativ.

A l'è ispiraa al B e al BCPL e l'ha daa ispirazion a tanc alter lenguagg, comé l'C++ o 'l Java.

## [[Ciao, mond]]
On esempi classegh de programmazion:

```c
#include <stdio.h>

int main() {
  printf("Ciao, mond!\n");
  return 0;
}
```


## Vos correlaa
*C++
*C Sharp
Variabil (programmazion)

In la programmazion ona **variabil** l'è on tocch de memoria riservaa per di dacc. Tipicament i gh'ha on nomm, insemma de letter e numer.

L'è mia ligaa a l'ideja de variabil matematega, perchè ona variabil in programmazion la gh'ha no de vess per forza part de 'n equazion.

A differenza de la costant el contegnuu de 'na variabil el pò vess mudaa durant l'esecuzion, e 'l pò vess anca on parameter in d'ona fonzion.

## Vos corelaa
*Costanta (informatega)
Infart

L**'infart** l'è la mort de on tessuu per alterazion del fluss del sangu arterios, che la pò vegnì per ostruzion, rottura de l'arteria o per collass, comé per el consum de droga.

El pò verificàss a tucc i orghen, ma l'è pussee spantegaa al coeur (Infart del miocardi), al cervell (ictus) e a l'intestin.

## Vos correlaa
*Ischemia
Lenguagg a volt nivell

On **lenguagg a volt nivell** l'è on lenguagg de programmazion assee astratt dal lenguagg macchina, e donca pussee vesin a la manera de pensà de l'omm che de quella del computer. Per vess eseguii da on computer i lenguagg a volt nivell i gh'ha besogn de on interprete o de on compilator.

La nassita di 'sti lenguagg chi l'ha menaa a 'na noeuva era in la progettazion di microprocessor, che l'ha poduu orientàss a l'efficenza pussee che a la leggibilità del codes macchina, ossia la vesion binaria de l'assembly e l'è nassuda l'ideja che on programma el pò fonzionà in su di computer different.

El primm a vegnì famos l'è staa el Fortran in del 1956.
Broeuj elettoral

El **broeuj elettoral** l'è 'na procedera illegala per falsà el resultaa de 'na votazion.

La parolla la vegn da la lengua veneta, in quij agn la nobiltà povera la vendeva i sò vot al Maggior Consili, che gh'even el scagn per diritt ereditari.

## Broeuj in del mond
### Italia
In Italia gh'è staa di accus de broeuj in di plebiscitt per l'annession al Regn d'Italia, a suffragi censitari e, in di tocch d'Italia, in clima de intimidazion, che gh'han avuu di percentuaj de no assee bass.

In del Referendum in su la forma del Stat del 1948 i monarchegh i gh'ha daa la colpa de la sò sconfitta a di broeuj, e in del 1990 la trasmission Matrix, in d'on esperiment social, l'ha daa la colpa al Re che l'ha faa ving la Republica per menà no a ona guerra civil.

Ai elezion politegh del 2006 el Silvi Berluscon l'ha daa la colpa de la soa sconfitta a di broeuj in favor de la lista del Romano Prodi, primma voeulta che 'sta accusa l'è stada movuda de on esponent del governo in caregh.

### Stat Unii
Ai elezion del 2000 la Florida l'è stada determinanta per la vittoria del George W. Bush, de pocch vot, e gh'è staa di fort sospett de broeuj per fà votà no i minoranz e fà cambià i vot.

El President elegiuu di Stat Unii Donald Trump, che l'ha vengiuu el Consili Elettoral, l'ha daa la colpa de avè perduu el vot popolar a di immigraa irregolar che han votaa illegalment.

## Vos corelaa
* Corruzion
Calzadura

Ona **calzadura** l'è on vergott faa per protegg el pee dal fregg o dal terren. I sò tocch essenziai hinn la soeula e la toméra: La soeula la protegg el pee dal terren, e la toméra la tegn taccada al pee la soeula.
Lenguagg de programmazion esoteregh

On **lenguagg de programmazion esoteregh** l'è on lenguagg de programmazion faa in manera de vess el pussee diffizil de lensg che se pò o faa per ciappà in gir i lenguagg classegh, pensaa no donca per vess doperaa per programmà debon. A bon cunt i gh'ha nissuna utilità reala, ma hinn pussee di gioeugh per i hacker o di lenguagg didattegh per imparà comé che la fonziona la macchina.

El primm l'è staa INTERCAL, che 'l prendeva in gir el FORTRAN e 'l COBOL in del 1972, e vint agn dopo l'è sortii foeura FALSE: El sò compilator l'era grand domà 1024 byte e 'l gh'aveva 'na sintass confusa. Pocch dopo Urban Müller l'inventa el Brainfuck, che 'l dopera domà vott caratter.

Gh'è anca di lenguagg probabilistegh, ossia indova gh'è mia la sicurezza che on'istruzion la sia eseguida.

## Esempi

### LOLCODE
LOLCODE l'è 'n imitazion del lenguagg di lolcat. Chi vedom 'n hello world:

```
HAI   
CAN HAS STDIO?   
VISIBLE "HAI WORLD!"   
KTHXBYE
```


### Brainfuck
In Brainfuck gh'è domà vott caratter e l'è assee arent a 'na macchina de Turing:

```
++++++++++[>+++++++>++++++++++>+++>+<<<<-]>++.>+.+++++++..+++.>++.<<+++++++++++++++.>.+++.------.--------.>+.>.
```


### Malbolge
Malbolge l'è inscì gramm de scriv che 'l primm hello world l'è staa scrivuu da on programma, gh'è voruu du agn e l'era imperfett:

```
(=<`:9876Z4321UT.-Q+*)M'&%$H"!~}|Bzy?=|{z]KwZY44Eq0/{mlk**
hKs_dG5[m_BA{?-Y;;Vb'rR5431M}/.zHGwEDCBA@98\6543W10/.R,+O<
```


## Bibliografia
*Camille Paloque-Bergès (2009). "Langages ésotériques". Poétique des codes sur le réseau informatique. Archives contemporaines. ISBN 978-2-914610-70-4.
Giuseppe Civati

El **Giuseppe Civati** (Monscia, 4 de agost del 1975) l'è 'n politegh italian, elegiuu cont el Partii Democrategh comé deputaa in del 2013 e fondator, in del 2015, del partii Possibile, dopo vess sortii foeura del Partii per di divergenz cont la noeuva secreteria in su la legg elettorala.
Mitosi

La **mitosi** l'è la reproduzion asessuada di cellul eucariott.
El nomm el vegn del grecch "filo", per la forma di cromosoma lung del procediment.

L'è vesina a la meiosi, ma la mitosi la da 2 cellul cont el numer esatt di cromosoma, la meiosi quatter con la metà di cromosoma.

I procariott se moltiplichen per scission binaria.
Zerovero

**Zerovero** l'è 'na trasmission de la RSI trasmettuda dal 2005 in su LA1 fondada in su la cognossenza generala, de la storia e la coltura svizzera e del Canton Tesin e in sul savè i paroll de la lengua italiana.
Parlament italian

El **Parlament italian** l'è 'l orghen cont el poder legislativ e 'l controll politegh del governo italian. L'è spartii in tra la Cambra di Deputaa e 'l Senad de la Republica: tucc e du i camber i gh'ha i istess diritt e dovè, ma vist che 'l President del Senad italian el pò vess president supplent el Senad l'è consideraa cambra alta.

## El status del Parlament
La Costituzion italiana la dis che i camber del Parlament i gh'ha i midemm competenz.

El Senad l'è elegiuu in su bas regionala, la Cambra de tutt el Stat.

I parlamentar i gh'ha no el vincol de mandaa, ossia pòden minga vess revocaa di elettor o dal Partii e hinn responsabil de la sò azion domà politicament in di elezion.

I parlamentar i gh'ha anca l'immunità per quell che fann politicament e istituzionalment.

## Parlament in seduda comun
El Parlament italian el pò vess unii in d'ona seduda comun in 'sti cas chi:
*Elezion del President italian, cont i delegaa regionai
*Giurament del President italian
*Elezion di giudes de la Cort Costituzionala
*Mett in Stat de accusa el President

El Parlament in seduda comun l'è presieduu dal President de la Cambra di Deputaa, per bilancià la supplenza del President italian da part de quell del Senad.

## Tentativ de reforma
Al dì d'incoeu el sistema parlamentar italian l'è l'istess del 1948. Però gh'è staa du tentativ de reforma, scassaa da la popolazion:
*El Referendum Costituzional del 2006 in Italia l'avaria sbassaa i parlamentar (da 630 a 518 Deputaa e da 315 a 252 Senator), oltra a toeu via el bicameralism perfett, vist che 'l faseva on Senad federal. I Senator a vita vegniven Deputaa a vita.
*El Referendum Costituzional del 2016 in Italia che l'avaria sbassaa i Senator a 100 e i faseva reppresentant dirett di Region, scernuu in tra i sindegh del territori e in tra i Consijee Regionai.

Comé giamò dii 'sti reform, che conteneven anca di alter disposizion, hinn staa tucc refudaa dal Popol.

## Vos correlaa
*Parlament del Regn d'Italia
*Assemblea Regionala Siciliana
Bicameralism

El **Bicameralism** l'è 'l sistema politegh indova el poder legislativ l'è spartii in tra dò camber.

Soratutt in la scoeura politega italiana l'è dividuu in:
*Bicameralism perfett
*Bicameralism imperfett

In del bicameralism perfett i dò camber i gh'ha i midemm diritt e docè, in del bicameralism imperfett i camber i gh'ha di competenz different.

## Form del bicameralism
### Federalism
In di stat cont ona longa tradizion regionalista o federalista de sovent gh'è ona cambra che la reppresenta tutt el Stat intregh e ona cambra elegiuda in su 'la bas di Stat o di Region che ghe fan part. L'è on sistema doperaa in di Stat Unii, in Italia, in Australia, in Brasil e inscì via.

A bon cunt in di sistema federaj hinn spantegaa sia i sistema perfett che quij imperfett: In Italia el Senad de la Republica e la Cambra di Deputaa i gh'ha i midemm competenz, in di Stat Unii la Cambra di Reppresentant e 'l Senad hinn squasi compagn, ma 'l Senad el controlla el President.

In la pupart di Stat federai i segg al Senad hinn istess per tucc i Stat, inveci in di sistema regionai gh'è squasi semepr differenza.

### Aristrocrazia
In di Stat cont ona longa tradizion aristocratega se veden di camber di nobij. Ad esempi in del Regn Unii gh'è la Cambra di Lord, compognuda di nobij e vesch, contrapognuda a la elegiuda Cambra di Comun.

Durant del Regn d'Italia gh'era el Senad del Regn d'Italia, nominaa dal Re, e cont on bicameralismo paritari in l'importanza legislativa ma differenziaa, ad esempi, in la fiducia al governo, dada da la Cambra di Deputaa.

### Alter cas
In Stat Unitari comé 'l Giappon o la Franza gh'è 'l bicameralism: Chi la cambra volta tendenzialment la vota i legg insemma a quella bassa, ma la vota no la fiducia al primm minister e 'l bilanc del Stat. On esempi l'è 'l Parlament franzes, indova ona legg approvada de la Cambra bassa la gh'ha de vess approvada da quella volta, se quella volta la modifega la vegn convocada 'na commission per trovà on compromess e se 'l se troeuva no, comé *[[extrema ratio]]*, l'è vincolant el vot de l'Assemblea nazionala franzesa. El Senad franzes el vota no la fiducia al premier franzes, perché 'l reppresenta la collettività territoriala.

## Vos corelaa
*Monocameralism
*Tricameralism
Monocameralism

El **monocameralism** l'è 'l sistema politegh indova el poder legislativ l'è in man a domà 'na cambra. L'è tipegh di Stat centralista piscinitt, che senten no el bisogn de 'na seconda cambra. Comé eccezion importanta a 'sta regolla generala l'è la Cina.

## Esempi de Parlament monocameral
*Cina, Assemblea nazionala del Popol
*San Marin, Consiglio Grande e Generale
*Andorra: Consell de la Vall
*Corea del Sud: Gukhoe
*Croazia: Sabor
*Israel: Knesset

### Parlament sottanazionai
*Spagna: Tucc i Parlament autonomich
*Belgi: El Parlament germanofon, quell francofon, el Parlament di Fiander e de la Vallonia
*Scozia: Parlament scozzes
*Stat Unii: Nebraska, Guam
*Italia: Tucc i Consili Regional
*Germania: Tucc i Landtag
*Regn Unii: Assemlea del Galles, Assemblea de Londra e Assemblea de l'Irlanda del Nord
*Argentina: 15 provincc

## Vos correlaa
*Bicameralism
*Tricameralism
Senad de la Republica (Italia)

El **Senad de la Republica** (**Senato della Repubblica** in italian) l'è vuna di dò camber del parlament italian. Vist che in Italia gh'è 'l bicameralism perfett, el gh'ha i midemm competenz de la Cambra di Deputaa.

L'è elegiuu in su bas regional, tucc i Region, foeura del Molis e de la Val d'Aosta, i gh'ha almen 3 Senator. 

Prima de la legislatura quella de 19 el gh'haveva 315 senator elegiuu e ogni region, foeura del Molis e de la Vall d'Aosta, la gh'haveva almen 7 senator.

## Senator a Vita
La legg italiana la permett de 'vègh di Senator a vita, di personn cont el diritt de settà a vita in del Senad. Hinn senator a vita sia i president emerit sia di personn nominaa di President per avè onoraa la Patria per i sò merit. Incoeu a hinn:
*Giorgio Napolitano (president emerit, dal 2013)
*Elena Cattaneo (nominada del Napolitano, dal 2013)
*Mario Monti (nominaa del Napolitano, dal 2011)
*Renzo Piano (nominaa del Napolitano, dal 2013)
*Carlo Rubbia (nominaa del Napolitano, dal 2013)
*Liliana Segre (nominada del Sergio Mattarella, dal 2018)

## Alter progett

## Vos corelaa
*Senad del Regn
Bicameralism perfett

El **bicameralism perfett** o **paritari** l'è, soratutt in la politologia italiana, 'l sistema bicameral indova i dò camber i gh'ha i midemm diritt e dovè.
Esempi de Stat cont el bicameralism paritari hinn l'Italia, la Svizzera e i Stat Unii.
Consili regional de la Lombardia

El **Consili regional de la Lombardia** (**Consiglio regionale della Lombardia**) l'è l'orghen cont el poder legislativ in Lombardia. L'è staa elegiuu per la prima voeulta in del 1970, quand che hinn staa faa su i Region a Statut ordinari comé da Costituzion del 1948.

## Composizion
In del 1995 i Region italian hinn staa reformaa e hinn vegnuu di sistema semipresidenziaj: Prima el Consili Regional l'era elegiuu proporzionalment e 'l President de la Lombardia l'era elegiuu dal Consili, incoeu l'è elegiuu insemma al Consili di gent.

I 80 consijee hinn elegiuu in di provincc de la Lombardia cont on metod proporzional: el Metod del quozient e di pussee volt rest cont el vot de preferenza. Prima 64 eren elegiuu a nivell provincial e 16  eren elegiuu in blocch cont ona lista regionala.

Du scagn a hinn reservaa per el President e 'l primm mìnga elegiuu.

A la coalizion che la vinc a l'è garantii on premi de maggioranza de almen:
*55% se 'l President el ciappa men del 40%
*60% se 'l President el ciappa almen el 40%

El president e 'l Consili hinn elegiuu per 5 agn, ma se 'l president el gh'ha pu la fiducia, el se dimett o el moeur tutt el consili intregh el borla giò, per via del principi simul stabunt, simul cadent, ossia ''se hinn staa elegiuu insemma, borlen giò insemma.

El Consili el scerniss on sò president che l'è juttaa de du vicepresident.

## Orghen
### I president

### Ofici de Presidenza
#### President
* Federico Romani (FdI)

#### Vicepresident
* Francesca Attilia Brianza (Lega)
* Carlo Borghetti (PD)

#### Segretari
* Alessandra Cappellari (Lega)
* Jacopo Scandella (PD)

### Grupp consiliari

## Riferiment
*Legge elettorale ed elezioni regionali
Cambra alta

La **Cambra alta** l'è vuna di dò camber de on sistema bicameral. Tendenzialment l'è differenta de la cambra bassa per 'sti elementi chi:
*El reppresenta di autonomij local o i Stat de 'na federazion, comé in di Stat Unii e in Italia
*El reppresenta la nobiltà, comé in del Regn Unii
*El gh'ha i segg eguaj per tucc i Stat, comé in Australia
*L'intervegn domà per di legg eccezionai comé i modifegh de la Costituzion, comé in tucc i sistema cont el bicameralism imperfett

## Vos corelaa
*Senad
Cambra di Deputaa (Italia)

La **Cambra di Deputaa** (**Camera dei deputati** in italian) l'è vuna di dò camber del Parlament italian che, insemma al Senad de la Republica, la gh'ha el poder legislativ in Italia. Dal 1861 al 1943 l'era ciamada Cambra di Deputaa del Regn d'Italia e dal 1943 al 1946 l'era la Cambra di Fasci e di Corporazion.

Di sò 630 deputaa, 617 hinn elegiuu in Italia cont di list regionai e subregionai: Domà la Val d'Aosta la fa eccezion cont on sistema maggioritari a turn unegh per elegg el sò deputaa. I alter hinn elegiuu di italian a l'estero.

## Not


## Alter progett
Referendum

El **Referendum** l'è 'n istitut elettoral doperaa per dà la possibilità al popol de scernì in su 'na question precisa.

El referendum el dà scerna in tra di opzion, normalment du (Sì/No, Monarchia/Republega, Restà/Lassà), anca se in Isvizzera l'è anca spantegaa el referendum a opzion multipla, e l'è la forma pussee basica e doperada de democrazia diretta.

Per i referendum in su la sovranità de 'n Stat, donca la soa forma de governo o i sò confin l'è pussee doperaa el termen "plebiscitt"

I referendum pòden vess spartii in:
*Referendum consultiv, bon comé opinion e senza oblegh de vess respettaa
*Referendum vincolant, che 'l dà on oblegh al poder esecutiv e al poder legislativ.

Tipicament se fann di referendum in su:
*L'abolizion de 'na legg (referendum abrogativ)
*L'autodeterminazion de 'na nazion
*La ratifega di trattaa interazionai
Governo Renzi

El **governo Renzi** l'è staa el governo quell de 63 de la Republega Italiana. L'ha giuraa el 22 de febrar del 2014 e l'è borlaa giò el 7 de dicember del 2016, dopo che 'l premier Matteo Renzi el s'è dimetuu per la vittoria del no al Referendum Costituzional del 4 de dicember. L'è staa el quart governo pussee longh de la storia de l'Italia republegana e el gh'ha avuu l'incaregh dal Giorgio Napolitano dopo di dimission de l'Enrico Letta.

El gh'ha avuu la fiducia al Senad de la Republica a la mizanocc del 25 de febrar e a la Cambra di Deputaa la sira.

## Cronistoria
*Governo Letta
*Governo Renzi
*Governo Gentiloni

## Riferiment
*I governi dal 1943 ad oggi - Governo italiano
Cambra bassa

La **cambra bassa** l'è, in del bicameralism, vuna di dò camber. Tendenzialment la gh'ha pussee poder de la cambra alta, ma in del bicameralism perfett l'è no inscì.

L'è elegiuda direttament in squasi tutt el mond, inveci la Cambra alta a l'è nominada in maner different: direttament (comé in Italia), indirettament (comé in Franza), faa de la nobiltà (comé in Inghilterra) o nominaa (comé in Canada).
Governo Berlusconi II

El **Governo Berlusconi II** l'è staa el governo quell de 57 de la Republega Italiana. L'è staa in carega per 3 agn, 10 mes e 12 dì e l'è staa el governo pussee longh de la storia de l'Italia republegana e 'l segond italian dopo del Governo Mussolini.

El gh'ha avuu la nomina el 11 de giugn del 2001 e la fiducia in tra el 21 (Senad de la Republica) e 'l 22 (Cambra di Deputaa).

L'era supportaa da Forza Italia, Lega Nord, Lianza Nazionala e di alter Partii piscinitt comé l'UDC e 'l noeuv Partii Socialista. Dopo del resultaa di elezion regionai del 2005, gramm per el center-destra in tutta Italia foeura che in Lombardia e in Veneto, AN e el NPSI s'hinn traa via da la coalizion el Berluscon l'ha daa i sò dimission per fà on governo de fin legisladura, ossia el Governo Berlusconi III.

A l'è staa el governo pussee longh de l'Italia republegana e 'l segond de la storia de l'Italia unida dòpo del governo Mussolini.

## Cronistoria
*Governo Amato II
*Governo Berlusconi II
*Governo Berlusconi III

## Riferiment
*I governi dal 1943 ad oggi - Governo italiano
Governo Gentiloni

El **Governo Gentiloni** l'è ’l stad el governo quell de 64 de la Republica Italiana. El prim minister l'era el Paolo Gentiloni, sgiamò minister di afar forest in del precedent governo Renzi, che l'ha finid el sò mandad cont i dimission del Matteo Renzi per la vitoria del no al Referendum del 4 disember in su la reforma insubida del so governo.

L'ha sgiurad el 12 de disember del 2016, dop d’havé ciapad l'incaregh inanz al President Sergio Mattarella el dì prima. El se dimet el 24 de marz 2018 despœu di elezion politegh italian del 2018 e el 1 de sgiugn el tœu l'incaregh el governo Conte I.

L'è stad suportad del Partid Democrategh, che l'ha avud 12 minister e on sotasegretari, el Nœuv Centerdestra, cont 3 minister e  Centrista per l'Italia cont 1 minister (el Gianluca Galletti). A gh'era anca 2 minister independent.

L'è stad suportad esternament del Moviment Democrategh e Progressista, de la Stela Alpina, de la ''Südtiroler Volkspartei'', el Partid Autonomista Trentin-Tiroles e de d’olter formazzion pussee piscinit.

## Minister
***[[Paolo Gentiloni]]**, President del Consili di Minister
*Maria Elena Boschi, sotasegretaria
*Beatrice Lorenzin, salut
*Angelino Alfano, afar forest
*Andrea Orlando, giustizzia
*Roberta Pinotti, difesa
*Carlo Calenda, desvilup economegh
*Graziano Delrio, straport
*Valeria Fedeli, istruzzion
*Dario Franceschini, coltura
*Giuliano Poletti, lavorà
*Gianluca Galletti, ambient
*Maurizio Martina, agricoltura
*Anna Finocchiaro, raport cont el Parlament
*Marianna Madia, semplifegazzion e PA
*Claudio De Vincenti, coesion territoriala e Bassitalia
*Luca Lotti, sport
*Pier Carlo Padoan, economia
*Marco Minniti, intern

### Ex minister
*Enrico Costa, afar di Region (fina al 19 de lui 2017)

## Cronistoria
*Governo Renzi
*Governo Gentiloni
*Governo Conte I

## Riferiment
* Governo Gentiloni ecco tutti i ministri
Ballottagg

El **ballottagg** l'è l'ultema fas de 'n elezion e la consist in del convocà i elettor per scernì in tra i candidaa che han superaa el numer elettoral neessari, normalment i primm du rivaa. In la pupart del mond se gh'è la parità l'è elegiuu el pussee vegg, ma gh'è di eccezion comé i Municipi de Milan.

El nomm el vegn da la lengua veneta *balota*, ossia 'na bala doperada per votà in segret. In del franzes e ingles el "ballot" l'è proppi la votazion indeperlee.
Pistola

La **pistola** l'è 'n arma de foeugh corta ideada per vess doperada domà cont ona man e sbarà i ball a corta distanza. L'è nassuda 'me arma per difesa, ma la pò vess doperada anca per offesa.

## Desvilupp de la pistola
### I pistol antich
Finna al secol quell de 19 i pistoll i eren in sostanza di moschett pussee piscinitt, ma cont i midemm meccanism: La balletta a l'éra mettuda in la bocca de l'arma insemma a la polver da sbar e a 'n tocch de palpee bon de tegnì insemma el tutt. L'era 'na procedura lenta, e in battaja tipicament l'era impossibil recaricà 'na pistola.

### El revolver
In del 1835 el Samuel Colt el brevetta el primm revolver, 'na pistola fada de 'n tambor mobil e removibil in de che se careghen i monizion e che 'na voeulta sbaraa el girava per mett a disposizion 'n alter colp.

### La pistola moderna
Domà in di agn 1900 nassen i primm pistol d'incoeu, che scarrelen automaticament e caregaven 'n alter colp. Domà in del 1938 però nass el sistema doperaa anmò incoeu che 'l permett de doperà domà 'na man.

## Vos correlaa
*Rivoltella (pistola)
*S'ciopp
*Pistola mitraliatris
Laura Boldrini

La **Laura Boldrini** (Macerata, 28 de april del 1961) l'è ona giornalista e politega italiana, dal 16 de marz 2013 presidenta de la  Cambra di Deputaa per la legisladura quella de XVII.

Dal 1998 al 2012 l'è stada portavos del Alt commissariaa di Nazion Unii per i refugiaa per el Sud Europa (UNHCR, Regional Representation Southern Europe).

L'è stada elegiuda cont la coalizion Italia. Bene comune in la circoscrizion Sicilia, ma in del 2015 l'è passada al grupp de Sinistra Italiana, per poeu sortìnn a marz 2017. L'è elegiuda in la XVIII legislatura cont Liber e Inguai, ma el 24 de settember del 2019 la passa al Partii Democrategh.

## Riferiment
*Laura Boldrini - Biografia
*Laura Boldrini, addio Leu: "Torno nel Pd". Matteo Salvini la accoglie così: "Come un'autobus"
Clickbait

**Clickbait** (esca de click) l'è on termen peggiorativ doperaa per indicà quej contegnuu faa domà per ciappà di click, cont di titoi e immagen fals o esageraa.
Coit

El **coit** (dal latin "andà insemma") l'è l'att sessual in tra du vess: se i dò vess hinn de sess different el pò menà a la reproduzion.

In l'omm l'è part de la relazion sessuala e 'l gh'ha dent el contatt di orghen sessuai estern.
Scheda elettorala

La **scheda elettorala** l'è 'n foeuj de palpee cont su segnaa i opzion de 'n elezion, che pòden vess di candidaa o di scern, in di referendum.

Hinn generalment faa de palpee de sicurezza per evità di fals, e in di Stat cont di grand problema de broeuj elettoral gh'è despess di alter misur de sicurezza comé i firm di reppresentant di partii.

In sui sched la preferenza la vegn marcada cont on simbol, tipicament ona cros.
Switch

*Switch, struttura de controll doperada in la programmazion
*Switch, apparaa de red
*Nintendo Switch, console di videogioeugh
Dialett bagoss

El **bagoss** l'è on dialett oriental del lombard.
A l'è parlaa domà in del comun de Bagolin (BS), in de la Vall del Caffer. A bon cunt a l'è vesin al bressan e ai dialett del bass Trentin ocidental.

## Fonetega

## Morfologia
### I verb
#### Verb vess
***Indicativ present**: *mé su, té te sì, èl l'é, noàtre sum, oàtre sì, èi i é*.
***Indicativ imperfett**: *mé sére, té te sére, èl l'érä, noàtre séräm, oàtre séräf, èi i érä*.
***Indicativ futur**: *mé sarò, té te säré, èl el sarà, noàtre saróm, oàtre särì, èi i sarà*.
***Congiontiv present**: *che mé sìäs/sàpie(s), che té te sìäs/sàpie(s), che èl el sìäs/sàpie/sàpiäs, che noàtre säpiégäm, che oàtre sapiégäf, che èi i sìäs/sàpes*.
***Congiontiv imperfett**: *che mé fós/fodès, che té te fós/fodès, che èl el fós/fodès, che nòatre fósäm/fodèsäm, che oàtre fósäf/fodèsäf, che èi i fós/fodès*.
***Condizzional present**: *mé särés, té te särèsät, èl el särés, noàtre särésäm, che oàtre särésäf, che èi i särés*.
***Infinii present**: *èsär*.
***Particippi passaa**: *stà*, f. *stàdä* (pl. *stè*, f. *stàde*).

#### Verb avèggh
***Indicativ present**:
***Indicativ imperfett**:
***Indicativ futur**:
***Congiontiv present**:
***Congiontiv imperfett**:
***Condizzional present**:
***Infinii present**:
***Particippi passaa**:

## Bibliografia
*Fiorino Bazzani, Graziano Melzani, *Il dialetto di Bagolino*, Bressa, Grafo, 1988.
Reforma costituzionala Renzi-Boschi

La **reforma costituzionala Renzi-Boschi** l'è stada 'na proposta per modifegà la Costituzion italiana insubida dal Matteo Renzi e da la ministra Maria Elena Boschi in la metà del 2014. L'è staa approvada dal Parlament el 12 de april del 2016 e la gh'ha dent i *«disposizion per superà el bicameralism paritari, el sbassà el numer di parlamentar, el contegnì el cost del fonzionà di istituzion, la sopression del CNEL e la revision del titol V de la part II de la Costituzion»*. L'è stada scassada in del referendum confermativ del 4 de dicember del 2016.

El sò pont pussee important l'era quell de rivoluzionà el sistema bicameral italian: Da on bicameralism perfett indova la Cambra di Deputaa e 'l Senad de la Republica i gh'ha l'istessa importanza e i midemm compit a on sistema de bicameralism imperfett, indova el vot del Senad, reppresentazion di Consili Regionai, el vota obligatoriament domà in d'ona quaj situazion, comé per dà pussee autonomia a di Region, la legg elettorala, i legg europee, i trattaa internazionai e in di alter cas el pò intervegnì, ma l'ultima parolla l'è semper de la Cambra.

Siben che el saria staa portà tutt el poder legislativ concorrent di Region al Stat, el saria staa abolii el CNEL e i provincc sarien staa sostituii da di *ent de vasta area*, foeura di provincc autonom de Trent e Bolzan.

## Riferiment
* Riforma costituzionale: il testo pubblicato in Gazzetta Ufficiale
Switch (programmazion)

El **switch**, o anca *switch-case*, l'è 'na struttura de controll che la permett de controllà el valor de 'na singola variabil. A segonda del lenguagg la pò vess on bon sistema per ciappà ona decision a segonda del valor de 'na variabil.

## Struttura general
El switch l'è dividuu in di *case*, che disen in pratega cossa fà a segonda del valor de la variabil e ghe pò vess anca on cas *default* se nissuna scerna l'è dent al case.

```c++
SWITCH variabil
     CASE '1': codes_1
     CASE '2': codes_2
END
```


In la pupart di lenguagg boeugna mett a la fin de ogni case l'istruzion  (comé in del C o in del PHP) o  (comé in del Ruby) che la "romp" l'istruzion. Se la fuss mia metuda sarien eseguii tucc i istruzion dopo.
Cavadent

El **cavadent**, pussee formalment *dentista* o *odontoiatra*, l'è 'l professionista che 'l cura i dent e la bocca e 'l studia la prevenzion di malattij de bocca e dent, o ben la dentistega.

A segonda de la legg del Stat on cavadent el pò avègh besogn de 'n diploma, de 'n cors de abilitazion specifegh, de 'na laurea in medesina o de 'na laurea specifega.
Elezion presidenziai in l'Austria del 2016

In del 2016 gh'è staa i **elezion presidenziai in [[Austria]]**, per scernì el successor del Heinz Fischer che 'l podeva minga avè 'l terz mandaa.

El 24 de april gh'è staa el primm turn, che l'ha portaa al ballottagg on candidaa independent, l'Alexander Van der Bellen e vun de l'FPÖ: Norbert Hofer.

El 22 de magg gh'è staa el segond turn che l'ha vist vincitor el Van der Bellen de 31026 vot, ma el 1 de luj la Cort Costituzionala l'ha trovaa di broeuj elettoral e donca, vist che la podeva no capì i circoscrizion cont i irregolarità, l'ha scassaa tutta l'elezion intrega.

El Consili di Minister l'ha scernuu 'me data per i noeuv votazion el 2 de ottober, poeu spostada al 4 de dicember per di problema cont el vot postal.

El 4 de dicember finna di primm exit poll l'è ciara la vittoria del Van der Bellen, che l'ha vengiuu cont el 53,8% (2.472.892 contra 2.124.661).

## Riferiment
*In Austria vince il verde Van der Bellen, è il nuovo presidente
*Austria rinvia elezioni, la colla non incolla
*Elezioni annullate, l’Austria deve tornare alle urne
Incest

L**'incest** l'è 'l coit o, pussee genericament, 'na relazion amorosa in tra dò person cont on vincol de parentela prossim, che 'l muda da società a società.

In pratega in tucc i società gh'è on tabù per l'incest, e se pensa che 'l sia servii a volzà la varietà genetica in la specie e a evità i conflitt cont i tribù vesin.

In l'antica Roma l'era interdii finna al grad quell de 6, in la pupart di nazion europee d'incoeu l'è proibii domà cont i fioeui, i gent e i fradej e despess gh'è di limitazion al matrimoni cont i cusin.

## Riferiment
*Incesto - Enciclopedia Treccani
Eric Defoort

L**'Eric Defoort** (Ypres, 27 de giugn del 1943 - 17 de dicember del 2016) l'è staa on politegh e professor di Fiander. In del 2010 l'è elegiuu, a Venezia, president de la Lianza libera europea.
Partii de la Libertà Austriegh

El **Partii liberal d'Austria** ("*Freiheitliche Partei Österreichs*" in todesch; breviaa in **FPÖ**) l'è on partii popolista de destra austriegh. L'è staa fondaa in del 1956 e 'l sò capp l'è al didincoeu (2018) el Heinz-Christian Strache.

Ai Elezion presidenziai del 2016 el candidaa de la FPÖ Norbert Hofer l'è rivaa segond: a l'ha perduu d'on cicininn contra 'l Van der Bellen.

## Referiment
Ordinal

In grammatica el **numer ordinal** l'è 'l numer doperaa per indicà i element de 'na sequenza.

In Lombard gh'è di paroll specifegh domà finna al 4 ordinal, e hinn:
# Primm
# Segond
# Terz
# Quart

Dal 5 in poeu l'è doperada la costruzion "quell de" pussee el numer cardinal, anca se per influenza de l'italian se doperen anca di costruzion basaa in sui costruzion del Toscan, che i gh'ha 'na forma speziala fina al 9 e poeu la dopera numer cardinal + "esimo", adattaa in lombard in "esim".

## Vos correlaa
*Numer ordinal
Brenta (metropolitana de Milan)

**Brenta** l'è ona stazion de la linia 3 de la metropolitana de Milan. La gh'ha i sortii in *cors Lodi*, *vial Brenta* e *vial Bacchiglione*.

## Storia
L'è staa inauguraa 'me stazion del terz slongament de la gialda el 12 de magg del 1991. In di daree mes de la progettazion voreven ciamàlla "Lodi", ma poeu l'è restada "Brenta" comé in di progett.

## Struttura
L'è 'na stazion passanta, con du binari in dò tromb al midemm nivell. L'è in Cors Lodi.

## Servizzi
La stazion la gh'ha:
 Ascensoeur
 Scal mobil
 Biliettaria automatega
 Videosorvelianza

## Interscambi
In di vicinanz gh'è di fermaa de la ATM:
 Fermada corrier

## Alter progett
Ruby

El **Ruby** l'è on lenguagg de programmazion a oggett desviluppaa a partì dal 1993 dal giappones Yukihiro Matsumoto. L'è ispiraa al SmallTalk e al Lips e l'è staa el primm linguagg asiategh a superà la barriera in tra l'informadega locala e quella internazionala e a spantegàss in tutt el mond. In di ultim agn, grazia ai framework Metasploit e Ruby on Rails.

El sò interprete l'è disponibil per tanc sistema operativ, comé i UNIX (donca Linux e el Mac OS X) e 'l Windows ma anca per di alter sistema men spantegaa o strani comé l'Android el BeOS o el sistema de la PSP.

## Esempi de codes

Ciao mond:


```ruby
puts 'Ciao mond!'
```


Input e output:

```ruby
print 'Mett el tò nomm >'
nomm = gets.chomp
puts "Hello #{nomm}."
```


Struttura *if* de controll


```ruby
# Genera on numer random e 'l dis se l'è pari o dispari
if rand(100) % 2 == 0
  puts "L'è pari"
else
  puts "L'è dispari"
end
```
Monarchia costituzionala

La **monarchia costituzionala** l'è 'na forma de govern monarchega indova el poder del Sovran l'è limitaa de 'na Costituzion. In di monarchij costituzional d'incoeu l'è spandegada la separazion di poder e tendenzialment el Sovran l'è a capo del governo, carega che 'l pò delegà a on primm minister o no, e in del poder legislativ el gh'ha el diritt, parzial o total, de veto.

## Vos corelaa
*Monarchia parlamentara
Faithless elector

I **Faithless elector** hinn di grand elettor che, in del Collegi Elettoral di Stat Unii voten minga el candidaa President o Vicepresident che s'eren impegnaa a votà.

In la pupart di Stat i elettor hinn nominaa di Partii in bas a la soa fedeltà e militanza, e s'ceppà la fiducia el gh'avaria di fort conseguenz politegh, oltra che in d'on quaj Stat civij e penai.

## Lista
### Dal 2000 a incoeu
#### 2016
In del Collegi Elettoral del 2016 gh'è staa 7 faithless elector, pussee 3 che gh'han avuu el vot invalidaa.
*Washington, 3 elettor han daa el sò vot a Colin Powell e 1 a la capa indiana Faith Spotted Eagle. I vot vicepresidenziai hinn 'naa ai Elizabeth Warren, Maria Cantwell, Susan Collins e Winona LaDuke.
*In di Hawaii el Bernie Sanders l'ha ciappaa on vot
*In Texas Ron Paul e John Kashich gh'han avuu on vot.
I vot invalidaa hinn andaa:
*In Colorado on vot l'è andaa al Kashich
*In Maine e Minnesota du vot hinn andaa al Sanders
#### 2004
*On elettor anonim del Minnesota l'ha fallaa e l'ha mittuu el nomm del candidaa vicepresident inveci de quell del president. Dopo el Minnesota l'ha cambiaa i sò legg per fà el vot publegh.
#### 2000
*L'elettora Barbara Lett-Simmons, impegnada per Al Gore in del District of Columbia, l'ha scernuu de astenéss per protesta contra la mancanza de rappresentanza del distrett in del Congress. L'è stada la prima astension dal 1864.
Sassini del Andrei Karlov

El 19 de dicember del 2016 l'Ambassador de la Russia in Turchia, el scior Andrei Karlov, el vegn sassinaa in d'ona mostra d'art ad Ankara che l'era dré a presentà da on polee turch.

El sassin el vosava di slogan in su la Battaja de Alepp, combattuta di Russ insemma ai Sirian. A la fin l'è staa coppaa di forz de Polizia.

## Reazion
*El President turch Erdogan l'ha dii che i relazion in tra i dò Stat hinn fondamentai per la region e che l'è on tentativ per s'ceppàj.
*La Russia l'ha parlaa subit de terrorism e 'l Putin de tentativ de fà rivà no la pas in Siria.
*El minister di affar forest ingles Boris Johnson l'ha condannaa l'attacc codard.
*El President elett Donald Trump l'ha dii che coppà 'n Ambassador l'è 'n att incivil e che l'è oeuvra de 'n radical islamegh.
Cercafas

El **cercafas** l'è 'n istrument doperaa per vedè se gh'è de la tension elettrega in d'on circuitt, e pussee de precis la fas in su 'n conduttor, tipicament a forma de casciavid.

Ogni cercafas el gh'ha el sò *range* de fonzionament, foeura de quell o 'l se s'ceppa o 'l fonziona no.

El cercafas l'è faa de na lampada al neon e ona resistenza elettrica in serie: On'estremità l'è ligada a la ponta del casciavid, l'altra a 'na piastrina in sul manegh.

Per doperàll l'è assee toccà on component con la ponta e con la man la piastrina: Se gh'è assee elettricità per pizzà la lus la passa e la correnta la scarega a terra via el corp de l'operator, che 'l sent nagòtt perchè l'è inscì debol da fàss sentì no.
Tregua de Nedal

La **Tregua de Nedal** l'è staa 'na serie de cessee 'l foeugh vegnuu el Denadaa del 1914 in sul front ocidental de la Prima guera mondial in tra i soldaa todesch e ingles. L'è staa no spantegaa in tutta la guerra: In d'on quaj front i ostilitaa hinn sigutaa, ma l'è vun di event pussee caratteristegh de la Guerra. In 'sta tregua i soldaa han fraternizzaa, han parlaa, han giugaa al folber  e s'hinn faa di cadò. 

I comand han vist mal 'sti event, e i han proibii. De facc in del 1915 la tregua gh'è stada ma men spantegada e in del 1915, dopo la Battaja del Somme e la Battaja de Verdun, gh'è staa nissuna tregua.
Uracil

L**'Uracil** l'è 'n acid nucleic, segnaa in del codes genetic cont la lettera **U**. L'è doperaa domà in l'RNA, in del DNA gh'è la timina al sò post.

In la trascrizion genetica la se liga a l'adenina.
Attentaa a Berlin del 2016

El 19 de dicember del 2016, ai or 20:00 locai circa, on camion l'entra in d'on marcaa de Nedal in la Breitscheidplatz a Berlin, capitala de la Germania e 'l coppa 12 person e 'l feriss 49 person.

El camion l'era on Scania cont la targa polacca, ma partii da l'Italia per ona compagnia de straport. A guidàll l'era el cusin del proprietari de l'azienda, el scior **Lukasz Urban**, che l'ha combattuu finna a la fin per evità l'attacch, ma l'è staa ferii dal terrorista a cortelaa e coppaa a colp de pistola. El terrorista l'è poeu scappaa in del Giardin Zoologegh de Berlin.

L'è staa subit menaa via on omen pakistan, che poeu l'è staa relassaa perchè legaa no ai attacch. In del camion l'è staa trovaa el foeuj de espulsion de 'n tunisin, **Anis Amri**, pregiudicaa in Italia e condanaa a 4 agn per avè daa foeugh al sò center de recojenza. Ai tre or de nocc del 23 de dicember a l'è coppaa a Sest San Gioann in d'ona sparatoria con la Polizia de Stat.

L'ISIS l'ha poeu rivendicaa l'attentaa in su l'agenzia Amaq.

## Reazion
La cancelliera Angela Merkel l'ha daa subit el sò cordoeuj per i mort, e l'è stada seguida dal premier italian Paolo Gentiloni. El President elegiuu Donald Trump, vist anca el sassini del Andrei Karlov e ona sparatoria in d'on center islamegh a Zurigh, l'ha dii che 'l mond occidental el gh'ha de cambià la manera de pensà.

Per sicurezza in Europa el s'è volzaa el nivell d'allarm: Per esempi a Milan hinn staa mittuu di barrer anti-camion per evità di attacch comé quest chì.

## Vos correlaa
*Strage de Nizza

## Riferiment
*Berlino, camion contro mercato Natale: 9 morti e 50 feriti. Era partito dall'Italia. Ministro Interno: 'Indizi indicano attentato'
*Attacco a Berlino, il camion veniva dall’Italia
*Attentato a Berlino, tir travolge folla nel mercato di Natale: 9 morti, 45 feriti. Due persone a bordo: una uccisa, l'altra arrestata
*Attentato a Berlino, almeno 12 morti I dubbi sul pakistano arrestato: «Il killer è armato e ancora in fuga»
*Attentato Berlino, caccia al 24enne tunisino Anis Amri. Filmato 8 ore dopo la strage davanti a una moschea
*Attentato al mercatino di Natale di Berlino. Rilasciato pakistano sospetto, killer ancora in fuga
*Terrorismo, il prefetto dopo l'attacco di Berlino: "A Milano barriere anticamion nei mercatini di Natale"
*L'attentatore di Berlino Anis Amri ucciso a Sesto: ha urlato "poliziotti bastardi"
Feticism de la man

El **feticism de la man** l'è 'l attrazion sessuala per i man o per di sò part comé i dit, i ongg o el palm o anca a di att faa cont i man, comé resentàss i man e 'l pò desvilupàss sia comé fantasia erotega sia comé contatt fisegh.

## Vos corelaa
*Feticism del pee
*Feticism del guant
*Yoshikage Kira
Sexting

El **sexting** (contrazion de **sex**, *sess*, e **texting**, *messaggià*) l'è 'l att de mandà messagg, foto o video erotegh cont di mezz informategh, tipicament on smartphone. El lemma l'è nasuu in del 2005 in su 'na rivista australiana e l'è staa mituu in di dizionari ingles in l'agost del 2012.

Dal pont de vista legal hinn pocch i Stat ad avègh di legg in sul sexting, e donca applichen i legg in su la pornografia e la pedopornografia, vist che l'è 'na ròba de moda soratutt in di giovin.
Val de Leder

La **Val de Leder** l'è ona vall del Trentin de lengua lombarda.

Finna al 2008 l'era spartida in tra 6 comun, ma poeu i cittadin i ha scernuu in d'on referendum de fà su el comun de Leder, operativ dal 2010 cont i elezion del sindegh e di 6 prosindegh.

L'è lilinscì che la gh'è staa la Battaja de Bezzecca, indova el Garibaldi l'ha dii la soa famosa fras "Obbedisco" ("Obbidissi").

## Vos corelaa
*Leder
Porta OR

La **porta OR** l'è la porta logica che la implementa la disgiunzion logica, ciamada anca *addizion booleana*. El sò output l'è 1 se almen vun di sò input l'è 1.

## Implementazion elettrega

La soa costruzion elettrega pussee fazil l'è cont di diod: Se mettom a 0 volt el 0 bolean e a 10 volt el 1 bolean e femm passà 10 volt in vun o in tucc e du i diod a la fin sortirann 10 volt e donca l'1.

Se pò fà anca cont i transistor.

## Tavola de la verità

## Riferiment
*Basic Gates and Functions 

## Vos corelaa
*Porta NOR
*Porta XOR
The Good Wife

**The Good Wife** (*La bona miee* in lombard) l'è 'na serie televisiva statunitensa faa de la CBS in tra 'l 2009 al 2016. La cunta su de 'n procurator, el *[[Peter Florrick]]*, che 'l vegn menaa via cont l'accusa de corruzion e la sò miee, *[[Alicia Florrick]]*, per portà innanz la fameja la torna a fà l'avocata dopo des agn de assenza di tribunai dopo del matrimoni. El sò amis del college *[[Will Gartner]]* la ciappa in del sò studi legal, indova la incontra *[[Dianne Lockhart]]*, socia a la pari cont el Will, el giovin avocatt *[[Cary Agos]]* e l'investigatriss *[[Kalinda Sharma]]*, che l'aveva lavoraa cont el sò marii.